Totul s-a întâmplat marți seara, pe un teren de sport din municipiul Arad.
În jurul orei 20:45, unui tânăr i s-a făcut rău în timp ce juca fotbal, pe un mic teren de sport aflat în apropierea blocurilor Bermo de pe str. Banul Mărăcine. Acesta a căzut brusc, iar cei din echipă au apelat la 112. Din păcate, la sosirea echipajului SMURD, tânărul era deja în stop cardiorespirator. În ciuda tuturor eforturilor medicilor, tânărul a murit.
"Intervenția SMURD Terapie Intensivă Mobilă a mers la ora 20:45 în zona Kaufland, la terenul de sport, unde un bărbat, cetățean italian, de 26 de ani, era în șoc cardiorespirator la sosirea echipajelor. A fost declarat decesul de către medicul echipajului", a declarat pentru Special Arad purtătorul de cuvânt al ISU Arad.
Tânărul venise din Italia la facultate la Arad.
"Polițiștii arădeni au fost sesizați despre faptul că, pe un teren de sport din municipiu, un tânăr ar fi decedat în timp ce desfășura activități sportive. Acesta a fost identificat în persoana unui cetățean italian, de 26 de ani, care studia la o universitate din Arad.
Trupul neînsuflețit a fost transportat la Serviciul Județean de Medicină Legală, pentru efectuarea autopsiei și stabilirea cauzei decesului.
Nu sunt suspiciuni cu privire la săvârșirea unei fapte penale", a transmis și IPJ Arad.
Un alt băiat de 16 ani a murit pe terenul de fotbal, în Timiș
La sfârșitul lunii februarie, un tânăr de 16 ani a murit în localitatea Biled, județul Timiș, după ce ar fi leșinat în timp ce juca fotbal.
Minorul a fost transportat la spital în vederea acordării îngrijirilor medicale, însă a decedat.
Și la Bistrița, un copil de 13 ani a murit după antrenamentul de fotbal
O tragedie asemănătoare a avut loc și în Bistrița, unde un băiat de 13 ani a murit după un antrenament de fotbal.
Băiatul de 13 ani participa la un antrenament împreună cu antrenorul şi ceilalți colegi, iar ulterior, antrenorul i-a lăsat pe teren să joace fotbal.
Înainte să cadă și să intre în stoc cardio-respirator, copilul a acuzat dureri de burtă și de picior.
La fața locului au venit salvatorii care au început protocolul de resuscitare, însă pentru minorul de 13 ani nu s-a mai putut face nimic.
Potrivit apropiaților, copilul nu mâncase corespunzător și consumase un energizant înainte de antrenament.